Správa zo zahraničnej pracovnej cesty 

1.	Účastníci ZPC:

 	Ľubica Pitlová, Ing. – MŠVVaŠ SR, SVT, poverený riaditeľ odboru OSEZVaT, AJ, NJ
Simona Strapáčová, Mgr. - MŠVVaŠ SR, SVT, hlavný štátny radca, AJ, ŠJ

2.  Zahraničná pracovná cesta:

Štát:	Belgicko	
Mesto:
Adresa:	Brusel
Generálny sekretariát Rady EÚ, budova Justus Lipsius, BXL	
Vykonaná v dňoch:	05.09.2016
	
Prijímajúca organizácia:	Rada EÚ
	
Účel cesty:                          	Zasadnutie Pracovnej skupiny pre výskum
	
Spôsob financovania:	MŠVVaŠ SR (SK PRES)	
		
2.	Rámcový program pobytu:

Simona Strapáčová
04.09.2016 	cesta autobusom z Bratislavy do Viedne,
následne let do Bruselu
05.09.2016	9.30 - 14.00 účasť na zasadnutí
		17.00 – cesta z Bruselu do Bratislavy

Ľubica Pitlová
05.09.2016 	v skorých ranných hodinách cesta autom do Viedne, 
následne let do Bruselu
		9.30 - 14.00 účasť na zasadnutí
		17.00 – cesta z Bruselu do Bratislavy

4.  Stručný priebeh rokovania
Hlavnými témami zasadnutia pracovnej skupiny pre výskum 5. septembra 2016 v Bruseli bolo vytvorenie nového JRC centra vedomostí pre migráciu a demografiu, informácia EK (DG Connect) k uzatvoreniu cPPP v oblasti kybernetickej bezpečnosti a prezentácia EK a SLORD k téme rozšírenia účasti v programe Horizont 2020, ktorá je jednou z priorít slovenského predsedníctva. Ďalej ČŠ diskutovali o udelení mandátu pre EK k podpísaniu spoločného stanoviska ministrov k Arktickému výskumu a k podpísaniu komuniké ku konferencii Human Frontier Science Program Organisation 2016.
Dňa 20. júna 2016 bolo v rámci DG JRC vytvorené nové vedomostné centrum zamerané na oblasť migrácie a demografie. Jeho úlohou je zber a zdieľanie informácii o demografii v rámci EÚ a o dôvodoch a dôsledkoch migrácie. Ako bolo zdôraznené zástupcom DG JRC, cieľom vedomostného centra nie je tvorba politík alebo prijímanie rozhodnutí, ale zber, spracovanie a príprava informácií a poradenské činnosti, ktoré pomôžu EK a ČŠ pri rozhodovaní a implementovaní migračnej politiky. Aktuálne vo vedomostnom centre pracuje 25 ľudí so sídlom v Ispra (Taliansko) a EK neplánuje väčšie navýšenie počtu pracovníkov.
Informácia o prijatí cPPP v oblasti kybernetickej bezpečnosti bola na program zaradená na žiadosť ČŠ. Predmetná cPPP bola uzatvorená 5. júla 2016 v hodnote 450 miliónov Eur na najbližšie 4 roky na podporu výskumu v oblasti kybernetickej bezpečnosti. Prostriedky boli alokované z prostriedkov Horizontu 2020. Cieľom cPPP pre oblasť kybernetickej bezpečnosti je stimulácia spolupráce v oblasti kybernetickej bezpečnosti a podpora konkurencieschopnosti európskych spoločností na digitálnom trhu v konkurencii s americkými a ázijskými subjektmi. 
Ďalej prebehla diskusia ČŠ k spoločnému stanovisku ministrov v oblasti Arktického výskumu. EK žiada Radu o udelenie mandátu k podpisu tohto spoločného stanoviska. Jedná sa o deklaráciu, v ktorej zmluvné strany (8 Arktických štátov a 14 krajín so záujmom o Arktídu – 10 z 22 zmluvných strán sú členovia EÚ) deklarujú spoločný záujem na vybudovanie a posilnenie medzinárodnej spolupráce v oblasti pozorovania, monitorovania, zdieľania údajov a výskumu vytvorením spoločného záväzku na podporu 4 tém – identifikácia výziev Arktického výskumu a ich regionálne a globálne dôsledky, posilnenie a integrácia Arktického pozorovania a zdieľania údajov, uplatňovanie rozvinutého vedeckého poznania Arktídy na budovanie regionálnej životaschopnosti a formovanie globálnych reakcií a posilnenie občanov skrz vedu, technológie, techniku a matematiku (STEM) využitím Arktického výskumu. SK PRES v spolupráci s Právnou službou Rady predstavilo legislatívny postup k udeleniu mandátu. Text deklarácie bol predmetom dnešnej diskusie ČŠ na pracovnej skupine, následne bude text postúpený ako bod A na zasadnutie COREPER 1 dňa 14. 9. 2016 . Následne bude mandát schválený na Rade GAC 20. 9. 2016. Spoločné stanovisko ministrov k arktickému výskumu má byť podpísané na konferencii vo Washingtone 28. 9. 2016. Skupina ČŠ (FR, UK, DE, SE, SI) si uplatnila výhradu na preskúmanie.
Následne bola na pracovnej skupine diskutovaná informácia od EK k Human Frontier Science Programme Organisation (HFSPO) a udelenie mandátu EK k podpísaniu spoločného komuniké medzivládnej konferencie k HFSPO 2016. Posledná sa konala 10.6.2016 v Londýne. Výsledkom z konferencie bolo spoločné komuniké, ktoré musí byť teraz podpísané HFSPO členmi (v našom prípade ide o podpis EK). Komuniké navrhuje indikatívne 2% ročné navýšenie rozpočtu počas obdobia 2017-2019. Podpísali ho už všetky členské štáty. Podpis Komisie sa očakáva v októbri 2016.
Ďalším bodom na programe bola prezentácia EK k téme šírenia excelentnosti a rozširovania účasti v rámci Horizontu 2020. EK predstavila nástroje, ktoré sa aktuálne v rámci rozširovania účasti používajú a štatistiku úspešnosti a záujmu po prvom kole výziev.
SK PRES na záver pracovnej skupiny zhodnotilo doterajšie politické a odborné podujatia, ktoré sa konali počas predsedníctva. Predstavenie priorít SK PRES pre vedu, výskum a vesmír zo strany ministra Plavčana v EP, konferencia k prioritnej téme „Mladí výskumníci“ na SZ SR pri EÚ Brusel a neformálna Rada ministrov pre konkurencieschopnosť – časť výskum. SK PRES uviedlo, že výstupy z konferencie a neformálnej Rady v Bratislave boli implementované do návrhu záverov Rady k téme mladých výskumníkov. SK PRES ďalej priblížilo najbližší program zasadnutia pracovnej skupiny pre výskum a ERAC v Bratislave a najbližšie odborné konferencie a podujatia.
Najbližšie zasadnutia pracovnej skupiny pre výskum sú plánované na 15.septembra 2016 v Bratislave a následne 23. septembra 2016 v Bruseli.
5.  Odporúčané závery:
SVaT bude naďalej sledovať a pripomienkovať materiály prerokované na Pracovnej skupine pre výskum s dôrazom na opatrenia pre podporu krajín s nízkou účasťou na programe Horizont 2020. 

6.   Prehľad prinesenej dokumentácie a miesto jej uloženia:
     Materiály sú uložené v sekcii vedy a techniky.

7.   Osobitne vyhodnotený očakávaný prínos:
      Pracovníci SVaT boli informovaní o dôležitých dokumentoch, ktoré sa počas slovenského predsedníctva v Rade EÚ prerokúvajú na Pracovnej skupine pre výskum.

8.    Spôsob zverejnenia výsledkov ZPC, prenos získaných informácií:
Správa z cesty bude zverejnená na webovom sídle MŠVVaŠ SR.

Súhlasíme so zverejnením správy na internete.

Správu vypracovala: 						Dátum:
Simona Strapáčová							14.9.2016

Správu schválil:
Bc. PhDr. Marek Hajduk, PhD. 
Generálny riaditeľ sekcie vedy a techniky